Kærð var synjun Vestmannaeyjaferjunnar Herjólfs ohf. á beiðni um afrit af ráðningarsamningi við framkvæmdastjóra félagsins og starfslýsingu hans . Samkvæmt 7. gr. upplýsingalaga á almenningur að jafnaði ekki rétt á upplýsingum um málefni starfsmanna þeirra aðila sem heyra undir lögin . Í 7. gr. koma fram nokkrar undantekningar frá þeirri meginreglu en ráðningarsamningur og starfslýsing framkvæmdastjóra opinbers hlutafélags falla ekki undir þær og var synjun Herjólfs því staðfest . Úrskurður Hinn 13. desember 2019 kvað úrskurðarnefnd um upplýsingamál upp svohljóðandi úrskurð nr. 860 / 2019 í máli ÚNU 19050028 . Með erindi , dags. 13. maí 2019 , kærði A ákvörðun Vestmannaeyjaferjunnar Herjólfs ohf. ( hér eftir Herjólfur ohf. ) um synjun beiðni um aðgang að ráðningarsamningi við framkvæmdastjóra félagsins og starfslýsingu hans . Kærandi óskaði eftir því með bréfi , 3. maí 2019 , að veittur yrði aðgangur að gögnunum . Í svari Herjólfs ohf. til kæranda , dags. 16. maí 2019 , var beiðninni hafnað . Kærandi kærði ákvörðunina til úrskurðarnefndar um upplýsingamál með bréfi , dags. 22. maí 2019 . Málsmeðferð Kæran var kynnt Herjólfi ohf. með bréfi , dags. 30. maí 2019 og veittur frestur til að senda umsögn um kæruna og koma að frekari rökstuðningi fyrir ákvörðun félagsins . Í umsögn Herjólfs ohf. við kæruna , dags. 19. ágúst 2019 , er vísað til þess að í ákvæði 4. mgr. 7. gr. upplýsingalaga nr. 140 / 2012 sé sérstaklega fjallað um hvaða upplýsingar um málefni starfsmanna opinberum hlutafélögum sé skylt að veita . Í umsögninni eru veittar upplýsingar um starfskjör framkvæmdastjóra félagsins samkvæmt fastlaunasamningi og um menntun hans . Auk þess er vísað til þess að upplýsingar um launakostnað framkvæmdastjóra séu einnig birtar í ársreikningi félagsins hvert ár . Umsögnin var kynnt kæranda með bréfi , dags. 2. maí 2019 , og honum gefinn kostur á að koma að frekari athugasemdum . Með bréfi , dags. 9. september 2019 , krafðist kærandi þess að úrskurðarnefnd um upplýsingamál úrskurðaði um skyldu Herjólfs ohf. til að veita aðgang að gögnunum . Niðurstaða Í máli þessu er deilt um rétt kæranda til aðgangs að ráðningarsamningi Herjólfs ohf. við framkvæmdastjóra félagsins og starfslýsingu hans . Herjólfur ohf. er opinbert hlutafélag og fellur sem slíkt undir upplýsingalög , sbr. 2. mgr. 2. gr. upplýsingalaga nr. 140 / 2012 . Um rétt kæranda til aðgangs að upplýsingum fer því eftir meginreglu 1. mgr. 5. gr. upplýsingalaga um upplýsingarétt almennings með þeim takmörkunum sem greinir í 6. - 10. gr. laganna . Í 1. mgr. 7. gr. upplýsingalaga er sérregla um aðgang almennings að upplýsingum sem felur í sér undantekningu frá meginreglu 1. mgr. 5. gr. laganna um upplýsingarétt almennings . Þessi sérregla felur í sér að almenningur á að jafnaði ekki rétt á upplýsingum um málefni starfsmanna þeirra aðila sem heyra undir ákvæði laganna . Reglan er orðuð á þann veg að „ réttur almennings til aðgangs að gögnum um málefni starfsmanna sem starfa hjá aðilum sem lögin taka til samkvæmt 2. gr. [ taki ] ekki til gagna í málum sem varða umsóknir um starf , framgang í starfi eða starfssambandið að öðru leyti “ , sbr. 1. málsl. 1. mgr. 7. gr. upplýsingalaga . Úrskurðarnefnd um upplýsingamál telur ekki vafa leika á því að ráðningarsamningar og starfslýsingar starfsmanna aðila sem falla undir lögin , séu upplýsingar um starfssamband viðkomandi aðila í skilningi 1. málsl. 1. mgr. 7. gr. upplýsingalaga . Kveðið er á um undantekningar frá framangreindri sérreglu um málefni starfsmanna í 2. – 4. mgr. 7. gr . Í 4. mgr. 7. gr. kemur fram sérregla um aðgang almennings að upplýsingum um atriði sem varða starfsmenn lögaðila sem falla undir upplýsingalög samkvæmt 2. mgr. 2. gr . Í 4. mgr. 7. gr. segir að skylt sé að veita upplýsingar um nöfn starfsmanna og starfssvið , sbr. 1. tölul. , og launakjör æðstu stjórnenda og upplýsingar um menntun þeirra , sbr. 2. tölul. málsgreinarinnar . Samkvæmt 5. mgr. 7. gr. laganna á almenningur rétt til aðgangs að upplýsingum skv. 2. og 4. mgr. frá viðkomandi vinnuveitanda jafnvel þótt þær sé ekki að finna í gögnum sem tilheyra tilteknu máli . Sem fyrr segir á kærandi ekki rétt til aðgangs að gögnum í málum sem varða starfsamband Herjólfs ohf. við starfsmenn félagsins og á hann því ekki rétt til aðgangs að ráðningarsamningi félagsins við framkvæmdastjóra þess og starfslýsingu hans . Kærandi á þó rétt til aðgangs að upplýsingum um launakjör framkvæmdastjóra félagsins sem æðsta stjórnanda þess og menntun hans , sbr. 4. mgr. 7. gr. upplýsingalaga . Samkvæmt gögnum málsins hafa þær upplýsingar verið veittar . Verður því ákvörðun Herjólfs ohf. staðfest . Úrskurðarorð : Staðfest er ákvörðun Vestmannaeyjaferjunnar Herjólfs ohf. um synjun beiðni kæranda , A , dags. 13. maí 2019 , um aðgang að ráðningarsamningi við framkvæmdastjóra félagsins og starfslýsingu hans .